Matej Urban

Matej Urban ( Matthäus Urban; * 13. julija 1846 w Turjom, † 4. apryla 1931 w Chróstawje) bě serbski farar, kěrlušer, basnik a přełožowar. 

 Žiwjenje 
Narodźi so jako syn žiwnosćerja w holanskim Turjom a wopytowaše wot 1862 do 1869 Zhorjelski gymnazij. Wot 1869 studowaše teologiju w Hali a pokročowaše 1870 w Lipsku. Skónčnje wotzamkny swój studij 1872 we Wrócławju. Po někotrych lětach jako pomocny prědar we Wukrančicach (1872/73) a Schwirzu (1874) přewza w lěće 1875 farske městno Wukrančanskeje starolutherskeje wosady a wosta hač do lěta 1902 z jeje fararjom. W tutym lěće poda so hłuchosće dla na dočasny wuměnk, přesydli so 1903 do Budyšina a skónčnje w lěće 1910 do Chróstawje, hdźež 1931 zemrě. Bu na Wukrančanskim starolutherskim kěrchowje pochowany.

Hromadźe ze swojej mandźelskej Annu, rodźenej Liebec (1851–1892) měještaj dweju synow.

 Skutkowanje 
Urban wotrosće w duchu Jana Kiliana. Jako Wukrančanski farar zasadźowaše so energisce za serbsku wučbu, kotruž wěsty čas tež sam podawaše, čehoždla měješe ćeže z pruskej wyšnosću.

Jako gymnaziast basnješe we łaćonskej rěči; do serbskeho pismowstwa zastupi hakle jako wuměnkar z rymowanej chwalbu Das "königliche" Spiel oder Schach. Eine Trilogie nach Wesen, Wert und Zweck des Spiels als theoretisch-praktische Charakteristik desselben in triglotten Distichen (lateinisch, deutsch und wendisch) (Budyšin 1904). Wot samsneho časa wozjewješe serbske kěrluše a wótčinske basnje, jednotliwje a w małych zběrkach, tež basnje składnostneho a triwialneho wobsaha. Jeho rěčnje kumštne a zdźěla hołe wjeršowanje wuwabi pak polemiku Michała Nawki a Jakuba Barta-Ćišinskeho. Na nastork Oty Wićaza přełožowaše wot 1908 Homerowej eposaj Odyseju a Iliadu ze starogrjekšćiny (Budyšin 1921 a 1922). Kulturnostawiznisce zajimawy je Urbanowy Skrótšeny žiwjenjopis (Łužica 1925).

Matej Urban bě wot 1897 čłon a wot 1921 čestny sobustaw Maćicy Serbskeje.

 Dalše wozjewjenja 
 Wótčinske hrona (1900)
 Wokŕewne wonješko (1907) 
 Stawizny ćeŕpjenja etc. Jězom Khrista (1908)
 Duchowny ludowy spěw (1930)

 Žórła 

 (online)
 Josef Páta: Lužickosrbská čítanka, online

 Wotkaz 
 Agenda za staroluthersku cyrkej w Pruskej w němskej a hornjoserbskej rěči. Digitalizowany rukopis na slub-dresden.de

Kategorija:Muž
Kategorija:Rodź. 1846
Kategorija:Zemr. 1931
Kategorija:Serb
Kategorija:Ewangelsko-lutherski farar
Kategorija:Awtor
Kategorija:Přełožowar
Kategorija:Basnik
Kategorija:Literatura (20. lětstotk)
Kategorija:Serbska literatura
Kategorija:Wosoba (Turjo)
Kategorija:Wosoba (Wukrančicy)
Kategorija:Wosoba (Chróstawa)